## Rješenje kojim se utvrđuje da je za društvo Actavis group hf nastala obveza obavještavanja društva Pliva d.d. iz Zagreba, Hrvatske agencije za nadzor financijskih usluga i javnosti,

### NN 76/2006 (10.7.2006.), Rješenje kojim se utvrđuje da je za društvo Actavis group hf nastala obveza obavještavanja društva Pliva d.d. iz Zagreba, Hrvatske agencije za nadzor financijskih usluga i javnosti,

# HRVATSKA AGENCIJA ZA NADZOR FINANCIJSKIH USLUGA

1824

Temeljem
odredbe čl. 32. st. 5. Zakona o preuzimanju dioničkih društava (»Narodne
novine« br. 84/02, 87/02 i 120/02) u svezi s odredbama čl. 15. st. 1. t. 3.,
čl. 8. st. 1. Zakona o Hrvatskoj agenciji za nadzor financijskih usluga
(»Narodne novine« br. 140/05), u skraćenom upravnom postupku nadzora
postupka preuzimanja društva PLIVA d.d., Zagreb, Ul. grada Vukovara 49,
pokrenutog po službenoj dužnosti, Uprava Hrvatske agencije za nadzor
financijskih usluga, na izvanrednoj sjednici održanoj 3. srpnja 2006.
godine, donijela je

## RJEŠENJE

1. Utvrđuje se
da je za društvo ACTAVIS GROUP hf, Reykjavikurvegur 76-78, 220 Hafnarfjordur
Iceland, 29. lipnja 2006. godine, nastala obveza obavještavanja društva
PLIVA d.d., Zagreb, Ul. grada Vukovara 49, Hrvatske agencije za nadzor
financijskih usluga i javnosti, o namjeri objavljivanja ponude za
preuzimanje društva Pliva d.d., Zagreb, Ul. grada Vukovara 49, sukladno
odredbama čl. 5. st. 1. i 2. Zakona o preuzimanju dioničkih društava.

2. Nalaže se
društvu Actavis group hf, Reykjavikurvegur 76-78, 220 Hafnarfjordur Iceland,
da bez odgode obavijesti društvo PLIVA d.d., Zagreb, Ul. grada Vukovara 49,
Hrvatsku agenciju za nadzor financijskih usluga i javnost, o namjeri
objavljivanja ponude za preuzimanje društva PLIVA d.d., Zagreb, Ul. grada
Vukovara 49, sukladno odredbama čl. 5. st. 1. i 2. Zakona o preuzimanju
dioničkih društava, te da, odmah potom, Hrvatskoj agenciji za nadzor
financijskih usluga dostavi dokaze o učinjenom.

3. Ovo
Rješenje objavit će se u »Narodnim novinama«.

Obrazloženje

Hrvatska
agencija za nadzor financijskih usluga (dalje u tekstu: Agencija) je 29.
lipnja 2006. godine, uvidom u knjigu naloga ovlaštenog društva Privredna
banka zAgreb d.d., Zagreb, Račkoga 6, utvrdila da je društvo ACTAVIS GROUP
hf, Reykjavikurvegur 76-78, 220 Hafnarfjordur Iceland (dalje u tekstu:
Ponuditelj) istoga dana, transakcijama provedenima na Zagrebačkoj burzi
d.d., Zagreb, Ksaver 200, steklo 1.505.943 redovnih dionica društva Pliva
d.d., Zagreb (dalje u tekstu: Izdavatelj).

Uvidom u
Internet stranicu Ponuditelja 29. lipnja 2006. godine utvrđeno je da je
Ponuditelj objavio obavijest za javnost o poboljšanoj ponudi za preuzimanje
Izdavatelja u kojoj, među ostalim, potvrđuje podatak o stjecanju 1.505.943
redovnih dionica Izdavatelja, te navodi da je, pored toga, stekao i 371.865
GDR (Global depositary receipt) Izdavatelja, te da društvo QUAESTUS PRIVATE
EQUITIY PARTNERS, kao osoba s kojom Ponuditelj zajednički djeluje, drži
dodatnih 0,7% izdanih dionica. Također, navodi se da Ponuditelj, temeljem
sklopljenih opcijskih ugovora, drži dodatnih 10,7% dionica Izdavatelja, tako
da ukupno raspolaže s 20,4% izdanih dionica Izdavatelja.

Nadalje, u
navedenom priopćenju navodi se da je Ponuditelj poboljšao svoju ponudu na
HRK 723,00 po dionici uz HRK 12,00 dividende po dionici, odnosno, na ukupno
HRK 735,00 po dionici.

Ovo sve,
navodi se u priopćenju, slijedi nakon provedenog tzv. dubinskog snimanja
koje je Ponuditelj prethodno proveo kod Izdavatelja.

Uvidom u
predmet klasa: 450-08/06-13/69. utvrđeno je da je Agencija, pismenom od 30.
lipnja 2006. godine, pozvala Ponuditelja da se, bez odgode, očituje o
radnjama koje je obvezan izvršiti sukladno odredbama čl. 5. st. 2. Zakona o
preuzimanju dioničkih društava, a s obzirom na naprijed navedeno.

Dana 30.
lipnja 2006. godine, Ponuditelj, zastupan po opunomoćeniku, odvjetniku
Damiru Linti iz Odvjetničkog društva Bogdanović & Dolički i partneri,
Zagreb, Miramarska 24, u bitnome se očitovao, da je navedena objava na
Ponuditeljevim Internet stranicama izvršena isključivo radi demantiranja
netočne Izdavateljeve objave od 27. lipnja 2006. godine, a ne radi
objavljivanja namjere objavljivanja ponude za preuzimanje.

Uvidom u isti
predmet, utvrđeno je da je Ponuditelj 21. lipnja 2006. godine izdao punomoć
odvjetnicima Odvjetničkog društva Bogdanović & Dolički i partneri, Zagreb,
Miramarska 24, kojom se ti odvjetnici, među ostalim, ovlašćuju na
poduzimanje svih pravnih radnji u svezi postupka preuzimanja Izdavatelja.

Agencija je
ocijenila navode Ponuditelja neuvjerljivima i neutemeljenima, s obzirom da
ostale utvrđene činjenice nedvojbeno potvrđuju namjeru Ponuditelja da
provede postupak preuzimanja Izdavatelja.

Prema odredbi
čl. 5. st. 1. Zakona o preuzimanju dioničkih društava, osoba koja nije
obvezna objaviti ponudu za preuzimanje sukladno odredbama ovoga Zakona, a
namjerava izvršiti preuzimanje, ponudu za preuzimanje može objaviti samo pod
uvjetima i na način određen ovim Zakonom, a prema odredbi stavka 2. istog
članka, u slučaju iz stavka 1. ovoga članka, ponuditelj je obvezan o namjeri
objavljivanja ponude za preuzimanje obavijestiti izdavatelja, Agenciju i
javnost.

Slijedom
navedenog odlučeno je kao u točkama 1 i 2 izreke ovog Rješenja.

Sukladno
odredbi čl. 8. st. 3. Zakona o Hrvatskoj agenciji za nadzor financijskih
usluga, ovo Rješenje objavljuje se u »Narodnim novinama«.

UPUTA O
PRAVNOM LIJEKU

Protiv ovog
Rješenja, temeljem odredbe čl. 19. st. 2. Zakona o Hrvatskoj agenciji za
nadzor financijskih usluga, žalba nije dopuštena, ali se može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog Rješenja.

Klasa: UP/I-450-08/06-13/71

Urbroj:
326-101/06-3

Zagreb, 3.
srpnja 2006.

Predsjednik Uprave

**Ante Samodol, v. r.**

Rješenje, NN 76/2006-1824